Texte établi d’après a B. IN NOMINE sancte et individue Trinitatis. Ego Raymundus*, providentia divina Burgundiae comes, filius Willermi* nobilissimi comitis, sciens et reminiscens [pre]decessores et progenitores meos Divionense monasterium quadam speciali et amicabili teneritudine prae omnibus aliis monasteriis dilexisse, fovisse atque crevisse, verecundosum valde mihi visum est degenerum existere, eosque in benefaciendo non imitari, praesertim cum et possibilitas adsit et bona voluntas Dei gratia non desit. Accendit etiam et quodammodo inflammat et impellit animum strenuitas et religiositas abbatis ipsius monasterii, qui cum omnibus hominibus omnia videtur esse factus, me tamen, ut aestimo, prae omnibus diligit carius. Hic itaque venerabilis et Deo dignus abba Jarento, cum saepius ad me visendum veniret, et ea quae animae meae erant proficua admoneret, quadam vice ad me venit, et apud quamdam meam munitionem, quae Logia novella dicitur, a me rogatus, inibi missam celebravit. Cepi interea intra me tacitus volvere et quid Deo, per ipsius abbatis manum, pro redemptione animae meae et parentum meorum valerem offerre, anxius cogitare. Itaque, post celebratum divinum et coeleste sacrificium, vocavi abbatem praefatum, eique cordis mei aperui desiderium: in ipsa enim villa habebam quamdam terram, quam Deo et sancto Benigno volebam dare; sed abbas ut erat vir altioris consilii, noluit inibi donum recipere; nam ante portam supradictae munitionis res agebatur, donec desuper eamdem terram venirem, et ei donum quod facere volebam, ibi concederem. Concessi itaque, dedi, atque laudavi Deo sanctoque martyri Benigno, abbati Jarentoni, successoribusque ejus monachis Divionensibus, praesentibus et futuris, in ipsa villa, terram cum silva: quae terra vadit inter rivulos duos, usque ad fluvium qui dicitur Clogi; aisantias etiam totius villae, scilicet de pascuis, de aquis, de silvis et de omnibus aliis appenditiis villae. Dedi etiam decimas totius villae et investituram in presenti, quingentas garbas; et perdonavi omnibus in terra quam Sancto dedi manentibus, arbergarias, corvatas, expeditiones, ostes et justicias, sine ullo retinaculo, libere et quiete in quantum possum melius cogitare. Hujus autem donationis testes sunt isti: ego Raymundus comes qui hoc donum feci. S’ Hugonis* archiepiscopi Bisuntini, fratris mei. S’ Stephani* comitis, fratris mei. S’ Hugonis* Jurensis. S’ Richardi* Disrocati, fratris ejus. S’ Joffredi de Chaugins. S’ Odilonis Crassi Dolensis. S’ Hugonis, fratris ejus. S’ Widonis prepositi. S’ Odonis monachi de Chaucins. S’ Hugonis de Bers.